Dwelms in asblik in Plet-kitskoswinkel versteek | Netwerk24
Van die dwelms wat gevind is.
Lede van die polisie se eenheid vir sigbare polisiëring het Dinsdag inligting oor beweerde verdagte bedrywighede by die winkel in Kwanokuthula opgevolg.
Kapt. Malcolm Pojie, polisiewoordvoerder, sê die perseel is deursoek en die polisie het 76 g kokaïen, 13 sakkies tik en tien Mandraxtablette in 'n asblik agter 'n toonbank gekry.
Die winkeleienaar was tydens die soektog teenwoordig en is toe in hegtenis geneem.
Op pad terug na die polisiekantoor het polisielede 'n verdagte man in die straat sien loop. Die polisie het hom genader en deursoek en 60 sakkies tik by hom gekry. Die man is ook in hegtenis geneem en na die polisiekantoor in Kwanokuthula geneem.
Albei mans is buitelanders, volgens 'n verklaring en onderskeidelik 43 (winkeleienaar) en 41 jaar oud. Hulle word van dwelmhandel aangekla.
Die dwelms sou vermoedelik in die plaaslike gebied versprei word. Die dwelms se waarde is sowat R22 000.
Genl.maj. Oswald Reddy, bevelvoerder van die polisie in Eden, sê soortgelyke optrede word in die toekoms beplan om te verhoed dat dwelms in gemeenskappe versprei word.